फतेहपुर। जिला उद्योग व्यापार मंडल स्वतंत्र इकाई ने महिला नगर कमेटी की कमान युवा विंग को सौंप दी है। गुरुवार को व्यापार मंडल की पटेलनगर स्थित नीलकंठ पैलेस में हुई बैठक में नगर अध्यक्ष का दायित्व सदफ सिद्दीकी को सौंपा गया। बैठक की अध्यक्षता करते हुए जिलाध्यक्ष किशन मेहरोत्रा ने कहा कि जिस तरह से महिलाओं के साथ अत्याचार की घटनाएं बढ़ रही हैं, उससे निजात पाने के लिए युवा विंग की महिलाओं को आगे आना होगा। क्योंकि जबतक युवा महिलाएं आगे नहीं आएंगी, तबतक उनका शोषण होता ही रहेगा। बैठक में मौजूद जिला महिला व्यापार मंडल की अध्यक्ष रानी त्रिवेदी ने नए खून में कुछ नया करने की क्षमता होती है। अगर यह कोई लड़ाई छेड़ती हैं, तो सभी व्यापारी उनके साथ कंधे से कंधा मिलाकर साथ देंगे। इतना ही नहीं जरूरत पड़ने पर तनमन धन से साथ भी दिया जाएगा। महिला जिलाध्यक्ष रानी त्रिवेदी ने नगर अध्यक्ष के पद पर सदफ सिद्दीकी, राधा मौर्या नगर महामंत्री, भावना यादव को उपाध्यक्ष के पद पर मनोनीत किया। बाद में नगर कमेटी के नए पदाधिकारियों का फूलमाला पहनाकर स्वागत किया गया। इस मौके पर महिला जिला महामंत्री कुसुम गुप्ता, उपाध्यक्ष आभा मिश्रा, राधा मौर्या, कमला तिवारी के अलावा जैद अहमद, अभिषेक रायजादा, राजीव मेहरोत्रा, मनोज साहू, प्रेमदत्त उमराव आदि प्रमुख रूप से मौजूद रहे।